รอผลเลือกตั้งสหรัฐ!ดาวโจนส์ปิดลบ/น้ำมันร่วง/ทองบวกอีก
หุ้นดาวโจนส์ปิดลบ 66.78 จุด นักลงทุนรอผลเลือกตั้งสหรัฐ -วิตกยอดผู้ติดเชื้อโควิดพุ่งต่อเนื่อง ด้านราคาน้ำมันร่วง 1.65 ดอลลาร์ ขณะที่ทองคำ บวก 4.90 ดอลลาร์
7 พ.ย. 2563

ดัชนีเฉลี่ยอุตสาหกรรมดาวโจนส์ปิดที่ 28,323.40 จุด ลดลง 66.78 จุดหรือ -0.24%, ดัชนี เอสแอนด์พี 500 ปิดที่ 3,509.44 จุด ลดลง 1.01 จุดหรือ -0.03% และดัชนี แนสแดค ปิดที่ 11,895.23 จุด เพิ่มขึ้น 4.30 จุด หรือ +0.04%
ดัชนีดาวโจนส์ตลาดหุ้นนิวยอร์กปิดลบเมื่อวันที่ 6 พ.ย. ตลาดถูกกดดันจากความไม่แน่นอนเกี่ยวกับผลการเลือกตั้งประธานาธิบดีสหรัฐ แม้ว่านายโจ ไบเดน ผู้ท้าชิงจากพรรคเดโมแครตมีคะแนนนำประธานาธิบดีโดนัลด์ ทรัมป์ และใกล้ที่จะได้รับชัยชนะก็ตาม นอกจากนี้ นักลงทุนยังวิตกเกี่ยวกับจำนวนผู้ติดเชื้อโควิด-19 ที่ยังคงเพิ่มขึ้นอย่างต่อเนื่อง
สัญญาน้ำมันดิบเวสต์เทกซัส อินเตอร์มีเดียต หรือไลต์สวีตครูด งวดส่งมอบเดือนธันวาคมร่วงลง 1.65 ดอลลาร์ หรือ 4.3% ปิดที่ 37.14 ดอลลาร์/บาร์เรล สัญญาน้ำมันดิบเบรนท์ (BRENT) ส่งมอบเดือนม.ค. ร่วงลง 1.48 ดอลลาร์ หรือ 3.6% ปิดที่ 39.45 ดอลลาร์/บาร์เรล
ราคาทองคำตลาดโคเม็กซ์งวดส่งมอบเดือนธันวาคม เพิ่มขึ้น 4.90 ดอลลาร์สหรัฐฯ หรือราว 0.3% ปิดที่ 1,951.70 ดอลลาร์สหรัฐฯ ต่อออนซ์